**RAPORT PRIVIND ACTIVITATEA AGENȚIEI PENTRU PROTECȚIA MEDIULUI PRAHOVA**

**Până în luna noiembrie 2023**

In conformitate cu *OUG nr. 195/2005 privind protecția mediului*, care are ca obiect un ansamblu de reglementări juridice privind protecția mediului, obiectiv de interes public major, autoritatea competentă pentru protecția mediului este reprezentata de autoritatea publică centrală pentru protecția mediului, Agenția Națională pentru Protecția Mediului, agențiile județene pentru protecția mediului, precum și Garda Națională de Mediu și structurile subordonate acesteia.

Agentia pentru Protectia Mediului Prahova funcționează în baza *H.G. nr.1000/2012 privind reorganizarea şi funcţionarea Agenţiei Naţionale pentru Protecţia Mediului şi a instituţiilor publice aflate în subordinea acesteia*, cu modificările şi completările ulterioare.

**Angajarea personalului conform Planurilor de intarire a capacității instituționale:**

La 01.01.2023, organigrama APM Prahova cuprindea 44 posturi, iar la 23.11.2023 cuprinde 43 posturi, deoarece în cursul anului 2023 s-a desființat un post contractual de referent, grad profesional superior.

Structura organizatorică a Agenției pentru Protecția Mediului Prahova cuprinde un număr total de 43 posturi, din care 42 posturi corespunzătoare funcțiilor publice și 1 post corespunzător funcțiilor contractuale.

Începând cu anul 2018 au părăsit institutia, prin pensionare, un număr de 7 persoane, astfel că, din totalul de 43 de posturi, Agentia pentru Protectia Mediului Prahova are în prezent 7 posturi vacante.

**Execuția bugetară - încadrarea în prevederile bugetare**

În perioada 1 ianuarie 2023 – 31 octombrie 2023, totalul creditelor bugetare a fost de 4.055 mii lei, din care:

-cheltuieli pentru personal - 3.083 mii lei,

-cheltuieli pentru materiale - 549 mii lei,

- despăgubiri pagube produse de animale salbatice - 209 mii lei

- cheltuieli de capital (investitii) - 190 mii lei.

**Totalul tarifelor incasate a fost de 1.496 mii lei, din care 1.489 mii lei RON au fost virati la Bugetul de Stat**.

În cursul anului 2023 a fost instruit pe diferite domenii un număr de 23 de persoane.

**AVIZE, ACORDURI, AUTORIZAȚII**

În cadrul acestui serviciu se urmărește aplicarea procedurilor specifice și a legislației de mediu în vigoare, urmărindu-se permanent optimizarea activității de emitere de acte de reglementare: avize de mediu, acorduri de mediu, autorizatii de mediu/ autorizatii integrate de mediu, obligatii de mediu, vize anuale.

In perioada **01.01-01.11.2023** la Serviciul AAA a fost inregistrat un numar total de intrari de 7043 documente (față de 6318 în 2022) si au fost emise urmatoarele acte de reglementare :

-Acorduri de mediu pentru proiecte supuse evaluarii impactului asupra mediului:13 (față de 4 în 2022)

-Autorizatii de mediu: 263 (față de 194 în 2022)

-Autorizatii integrate de mediu: 2 (față de 3 în 2022)

-Revizuiri autorizatii integrate de mediu: 6 (față de 13 în 2022)

-Revizuiri autorizatii de mediu: 230 (față de 311 în 2022)

-Clasari de notificari pentru proiecte cu impact nesemnificativ asupra mediului: 1708 (față de 1370 în 2022)

-Decizii etape de incadrare pentru proiecte cu impact redus asupra mediului: 457 (față de 506 în 2022)

-Notificari si avize PUG/PUZ/PUD: 87 (față de 106 în 2022)

-Obligatii de mediu la vanzare active, incetare activitate, fuziune,etc: 74 (față de 59 în 2022)

-vize anuale autorizatii de mediu:1456 (față de 1207 în 2022)

In aceeasi perioada **s-au desfasurat 18 dezbateri publice** in procedurile de emitere acte de reglementare (acorduri si autorizatii/autorizatii integrate de mediu, avize de mediu).

Au fost întocmite aprox. **110 îndrumare/precizãri** scrise în vederea emiterii acestor acte de reglementare.

Au fost efectuate in aceasta perioada aproximativ **500 (față de 395 în 2022) de verificari in teren** in procedurile de reglementare.

De asemenea, pentru cei care au depus documentaţii pentru accesarea de fonduri s-au emis de catre serviciul AAA in aceasta perioada **147 clasari de notificari cu finantare AFIR**.

Comisia de Analiză Tehnică a documentaţiilor pentru obţinerea acordului, autorizaţiei/autorizatiei integrate de mediu, revizuirea autorizatiei/autorizatiei integrate de mediu la obiectivele cu impact asupra mediului şi care necesită evaluarea impactului, respectiv bilanţul de mediu, constituita pe baza ordinelor succesive ale Prefectului Judeţului Prahova, s-a întrunit în aceasta perioada de 44 de ori.

**Au fost efectuate Raportarile anuale in aplicatiile SIM pentru Instalatiile IPPC-EPRTR (Directiva Emisii Industriale) si Instalatiile sub incidenta COV ( compusi organici volatili) din solventi.**

**S-au efectuat raportarile trimestriale privind emisiile rezultate din instalatiile mari de ardere din judetul Prahova.**

**CALITATEA FACTORILOR DE MEDIU**

**Domeniul Biodiversitate**

S-a participat în comisia constituită conform *HG nr. 3/2023 privind modalitatea de acordare a despăgubirilor prevăzute de Legea vânătorii şi a protecţiei fondului cinegetic nr. 407/2006, precum şi obligaţiile ce revin gestionarilor fondurilor cinegetice şi proprietarilor de culturi agricole, silvice şi de animale domestice pentru prevenirea pagubelor de evaluare a pagubelor produse de fauna sălbatică în culturi agricole și șeptelul domestic* - **208 procese verbale** **încheiate**, aproape dublu față de anul 2022 (120) și tot atâtea dosare verificate și monitorizate până la efectuarea plății, cu emiterea deciziilor aferente; procesele verbale au avut ca obiect pagube produse în șeptelul domestic și culturile agricole, în special de către urs (207), unul singur fiind pentru lup; conform prevederilor legale, APM Prahova participă doar în comisiile pentru pagubele produse de carnivorele protejate (urs, lup, râs și pisică sălbatică); **sumele aprobate pentru plată către păgubiți se ridică la un total de 370.008 lei, din care au fost plătiți efectiv 209.000 lei.**

În conformitate cu *OUG nr. 81/2021 privind aprobarea metodelor de intervenție imediată pentru prevenirea și combaterea atacurilor exemplarelor de urs brun asupra persoanelor și bunurilor acestora, în intravilanul localităților, precum și pentru modificarea și completarea unor acte normative*, potrivit atribuțiilor APM, **au fost primite și centralizate în baza de date națională un număr de 162 de rapoarte de eveniment** întocmite ca urmare a intervențiilor rapide realizate la nivelul comunelor, în vederea alungării sau relocării exemplarelor de urs (față de 96 în anul 2022);

În conformitate cu *Ordinul nr. 410/2008 pentru aprobarea Procedurii de autorizare a activităţilor de recoltare, capturare şi/sau achiziţie şi/sau comercializare, pe teritoriul naţional sau la export, a florilor de mină, a fosilelor de plante şi fosilelor de animale vertebrate şi nevertebrate, precum şi a plantelor şi animalelor din flora şi, respectiv, fauna  
sălbatice şi a importului acestora*, au fost emise 27 de autorizații (față de 27 în anul 2022), din care: 5 autorizații pentru recoltare flora sălbatică (plante medicinale, fructe de pădure, ciuperci și nuci), 15 autorizații pentru recoltare specii cinegetice comune și **7 autorizații pentru recoltare carnivore protejate** (urs - în baza Ordinului nr. 2183/2023 pentru aprobarea nivelului de intervenție și de prevenție în cazul speciei urs brun (Ursus arctos), în interesul sănătății și securității populației și în scopul prevenirii unor daune importante);

În conformitate cu Legea nr. 24/2007 **privind reglementarea şi administrarea spaţiilor verzi din intravilanul localităţilo**r, **au fost emise 49 de avize pentru lucrări pe spațiile verzi** (față de 67 în anul 2022);

Au fost întocmite 8 Declarații Natura 2000 pentru proiecte cu finanțare europeană, care nu sunt susceptibile să afecteze ariile naturale protejate, un număr de 98 negații cu privire la amplasarea unor obiective în raport cu ariile naturale protejate și 6 adrese necesare solicitanților pentru accesarea fondurilor acordate prin Administrația Fondului de Mediu pentru instalarea de garduri electrice împotriva atacurilor animalelor sălbatice;

**Domeniul Gestiunea Deșeurilor și Sol-subsol**

În conformitate cu *Legea nr. 74/2019 privind gestionarea siturilor potențial contaminate și a celor contaminate,* a fost actualizată lista județeană a siturilor potențial contaminate prin transmiterea de adrese către toate primăriile și operatorii economici; **lista cuprinde în prezent 287 de amplasamente** potențial contaminate (această listă este într-o permanentă actualizare);

* în conformitate cu HG 1061/2008 privind transportul deşeurilor periculoase şi nepericuloase pe teritoriul României, în perioada ianuarie-noiembrie au fost verificate şi aprobate un număr de 870 de formulare de transport deseuri periculoase (față de 843 în anul 2022);

S-au verificat si validat datele/chestionarele privind gestionarea deseurilor în anul 2022 introduse de operatorii economici in aplicatiile nationale SIM (SIM\_Statistica deseurilor; SIM\_Ambalaje; SIM\_VSU; SIM\_DEEE; SIM\_PCB; SIM\_EPRTR; SIM\_IPPC); - 870 chestionare verificate;

Lunar se monitorizeaza cantitatea de deseuri colectata de operatorii de salubritate si transportata catre Statia de Tratare Mecano-biologica Ploiesti; cantitatea de deseuri intrata in TMB- 162940 tone;

Lunar se monitorizeaza cantitatea de deseuri colectata selectiv de operatorii de salubritate si transportata la Statia de sortare; cantitatea de deseuri primita in statie in vederea sortarii 6839 tone;

În cazul depozitelor de deşeuri nepericuloase şi periculoase în functiune la nivelul judeţului, APM Prahova a transmis trimestrial stadiul actual al acestora, inclusiv gradul de umplere al depozitului; la data de 30.09.2023 – gradul de umplere: Boldesti Scaeni 92,86%; Baicoi 97,38%; Aricestii Rahtivani 23,57%;

În cazul depozitelor de deşeuri periculoase care fac obiectul Cauzei C-301/17, APM Prahova a informat MMAP şi ANPM cu privire la stadiul actual al acestora;

Referitor la Directiva SEVESO (amplasamente unde sunt prezente substante periculoase in cantitati relevante prevazute in anexele directivei - directiva are ca scop limitarea consecinţelor unor astfel de accidente nu numai pentru om (aspectele de securitate şi sănătate), dar şi pentru mediu (aspectul de mediu)), prin monitorizarea implementarii la nivel de judeţ a dispoziţiilor Legii nr. 59/2016 privind controlul asupra pericolelor de accident major în care sunt implicate substanţe periculoase, în anul 2022 APM Prahova:

* a actualizat baza de date amplasamentele care intră sub incidenţa prevederilor Legii nr. 59/2016 şi ale legislaţiei subsecvente; sunt inventariate 11 amplasamente SEVESO la nivelul judetului (6 amplasamente cu risc major si 5 amplasamente cu risc minor);
* a participat, impreuna cu reprezentantii GNM CJ Prahova si ISU Prahova la verificarea în teren a amplasamentelor, respectiv a titularilor de activitate, cu privire la obligaţiile prevăzute în Legii nr. 59/2016 - s-a participat la 4 verificari SEVESO.
* a transmis votul electronic pentru 15 solicitări de compatibilitate teritorială în jurul amplasamentelor SEVESO conform cerintelor art. 13 din ORDIN Nr. 3710/1212/99/2017 din 19 iulie 2017.

MONITORIZARE ȘI LABORATOARE

AER

A.P.M. Prahova a monitorizat în anul 2023 calitatea aerului ambiental, astfel:

1. A.P.M. Prahova monitorizează calitatea aerului ambiental prin cele **7 stații automate** în conformitate cu *Legea 104/2011 privind calitatea factorilor de mediu*. Locaţia staţiilor automate de monitorizare a calităţii aerului în aglomerarea Ploieşti, precum şi parametrii monitorizaţi sunt următorii:

|  |  |  |  |
| --- | --- | --- | --- |
| **Nr.**  **crt.** | **Tip** | **Locatie** | **Parametri monitorizati** |
| 1 | Fond urban | Piaţa Victoriei-PH2 | NOx,SO2,CO,O3,PM2,5gravimetric,PM10gravimetric si si nefelometric, metale grele,COV, parametrii meteo |
| 2 | Trafic | Bdul Bucureşti –PH5 | NOx, SO2, CO, COV, PM10 gravimetric si nefelometric |
| 3 | Trafic | str Ghe Gr Cantacuzino –PH1 | NOx, SO2, CO, PM10 gravimetric si nefelometric, COV, |
| 4 | Industrial | str M. Bravu- PH6 | NOx, SO2, CO, O3, PM10 gravimetric si nefelometric,  COV, parametrii meteo |
| 5 | Industrial | Primăria Brazi-PH4 | NOx, SO2, CO, O3, PM10 nefelometric, COV,  parametrii meteo |
| 6 | Fond suburban | Primăria Blejoi-PH3 | NOx, SO2, CO, O3, PM10, COV, metale grele:  Pb, Cd, Ni, As , parametrii meteo |
| 7 | Fond urban | Campina | PM10gravimetric, PM2,5gravimetric, COV,  parametrii meteo |

Poluanţii monitorizaţi, metodele de măsurare, valorile limită sunt stabilite de legislaţia naţională privind protecţia atmosferei şi sunt conforme cerinţelor Legii 104/2011.

Calitatea aerului în fiecare staţie este reprezentată prin indici de calitate specifici, stabiliţi pe baza valorilor concentraţiilor poluanţilor atmosferici măsuraţi.

În anul 2023, ca urmare a monitorizării calităţii aerului ambiental, variaţia indicatorilor monitorizaţi este următoarea:

-pentru ozon nu s-au înregistrat depăşiri ale pragurilor de alerta (240 µg/mc) și nici ale pragului de informare (180 µg/mc).

-pentru dioxid de azot nu s-au înregistrat depăşiri ale pragurilor de alertă (400 µg/mc), dar au fost înregistrate 3 depăşiri ale valorii limită orare de 200 µg/mc, astfel: în stația PH1 (1 depășire) și stația PH6 (2 depășiri).

-pentru dioxid de sulf nu s-au înregistrat depăşiri ale pragului de alertă (500 µg/mc) și nici ale valorii limită orară (350 µg/mc).

- pentru monoxidul de carbon nu au fost înregistrate depăşiri ale valorii limite zilnice pentru sănătate (10 mg/mc).

-pentru indicatorul PM10, prin metoda gravimetrică în perioada 01.01.2023-31.10.2023 s-au înregistrat depășiri conform tabelului de mai jos, dar fără a se depăşi numărul de 35/stație într-un an calendaristic în conformitate cu Legea 104/2011.

| An 2023 | Staţie | Nr depăşiri | Tip depăşire | Nr maxim de  depăşiri/stație |
| --- | --- | --- | --- | --- |
| PM10 - gravimetric | PH1 | 5 | zilnică | 35 |
| PH2 | 2 |
| PH3 | 12 |
| PH5 | 1 |
| PH6 | 2 |
| PH7 | 2 |

Pentru indicatorul benzen, valorile medii în perioada 01.01.2023-31.10.2023 la cele 7 staţii automate de monitorizare a calităţii aerului sunt următoarele:

|  |  |  |  |  |
| --- | --- | --- | --- | --- |
| **INDICATOR** | **STATIA** | **Perioada** | **Valoare medie anuala masurata [**µg/mc] | **VL** |
| Benzen | PH1 | 01.01.2023-31.10.2023 | - | 5 µg/mc  (medie anuala) |
| PH2 | 3.03 |
| PH3 | - |
| PH4 | 2.77 |
| PH5 | 3.14 |
| PH6 | 1.49 |
| PH7 | 0.75 |

**B**. APM Prahova a considerat necesar suplimentarea monitorizarii calitatii aerului (fata de reteaua automata formata din 7 statii) cu autolaboratorul din dotare pentru indicatorii: SO2 / H2S, NO2 / NH3, C6H6 / C7H8, PM10 si prin intermediul statiei mobile pentru indicatorii: SO2 / H2S.

În baza planului suplimentar, A.P.M. Prahova a monitorizat calitatea aerului, astfel:

1. oraș Băicoi - 1 campanie de monitorizare:

23.03.2023 – 05.04.2023

2. comuna Bucov - 1 campanie de monitorizare:

27.06.2023 – 05.07.2023

3. comuna Valea Călugărească - 1 campanie de monitorizare:

21.07.2023 – 31.07.2023

4. oraș Mizil – 1 campanie de monitorizare:

02.08.2023 – 16.08.2023

5. Municipiul Ploiești (zona centrală) – 1 campanie de monitorizare:

08.11.2023 – prezent

APM Prahova monitorizează calitatea aerului în cazul apariției unor evenimente/incendii cu ajutorul sistemelor mobile din dotare. În anul 2023, APM Prahova a intervenit la apariția unui eveniment de tip incendiu în județul Prahova, izbucnit în data de 02.11.2023 pe amplasamentul societății SC Vitalia Servicii pentru Mediu-Tratarea Deșeurilor SRL din localitatea Boldești-Scăeni. Au fost efectuate măsurări pentru indicatorii specifici prin intermediul analizorului portabil din dotare, pe direcţia de propagare a dispersiei poluanților în localitățile: Blejoi, Cocoșești, Păuleștii Noi și Boldești-Scăeni.

C. ACUSTICA URBANĂ

În urma monitorizării nivelului de zgomot la nivelul municipiului Ploieşti, cât şi în judeţul Prahova (conform programului de monitorizare al laboratorului), în perioada 01.01.2023-31.10.2023 s-au efectuat 113 determinări de acustică urbană. În 64% din numărul determinărilor, valorile înregistrate sunt depăşite faţă de limitele impuse de SR 10009/2017. Preponderent, nivelul de zgomot este dat de traficul rutier , feroviar şi de activităţile industriale .

Se monitorizeaza nivelul de zgomot, astfel:

* în principalele orașe din judeţ, conform programului de monitorizare în puncte cu trafic intens (rutier şi feroviar), în zone aglomerate, în zone industriale, în zone protejate.

D. RADIOACTIVITATE

În cadrul Laboratorului de radioactivitate a mediului se determină radioactivitatea beta-globala a probelor de mediu. Se efectuează măsurători zilnice ale probelor de depuneri atmosferice, aerosoli atmosferici, probe de apă de suprafaţă din râul Teleajen, probe de vegetaţie, probe de sol, doza gamma (în perioada 01.01.2023-31.10.2023 s-a efectuat un numar de 25056 determinări).

În privinţa radioactivităţii factorilor de mediu (apă, aer, sol) toate valorile obţinute s-au încadrat în limitele fondului natural de radiaţii. Menţionăm că nu s-a înregistrat nici un eveniment de contaminare radioactivă a mediului atât la Staţia RA Ploieşti, cât şi Staţia RA Babele.

**COMPARTIMENTUL RELAȚII PUBLICE ȘI TEHNOLOGIA INFORMAŢIEI**

În cadrul acestui compartiment, în primele trei trimestre s-au primit spre rezolvare 84 solicitări de informații de mediu de interes public (70 necesitatea obținerii actelor de reglementare; 14 existența sau nu a actelor de reglementare emise pentru diverși operatori economici), 72 de la persoane juridice și 12 de la persoane fizice, și 80 sesizari (65 referitoare la disconfort olfactiv, poluare; 15 redirecționate către alte instituții).